**Xesús María Barrientos Antelo**, tamén citado como **Jesús María**, nado en Añobres (Moraime, Muxía) en 1945, é un empresario e político galego. Foi alcalde de Muxía 14 anos.

Traxectoria
-----------

O pai de Barrientos emigrou á Arxentina e nunca volveu, así que de moi neniño tivo que traballar nunha casa de labranza. Escolarizado, traballou como albanel e, á volta do servizo militar montou empresa de seu, dedicada á albanelería e á construción, onde traballou até a súa xubilación.

Na década de 1970 vinculouse á cámara agraria e deseguido presentouse ás primeiras eleccións democráticas en Muxía encabezando unha candidatura independente. Foi elixido alcalde co apoio de UCD, e foi reelixido nas municipais de 1983 pola Coalición Popular cunha ampla maioría absoluta. Nas eleccións de 1987 presentouse pola CPG, e foi de novo reelixido alcalde, e como na ocasión anterior cunha ampla maioría absoluta. Foi un dos alcaldes desta formación que respaldou o apoio de 3 dos seus deputados provinciais desta formación á moción de censura presentada na Deputación da Coruña polos socialistas de Salvador Fernández Moreda, fronte ó aliancista José Manuel Romay Beccaría.

Nas eleccións de 1991 presentouse polo PSdeG-PSOE e gañou novamente, pero sen maioría absoluta, e perdeu a alcaldía tras apoiaren os concelleiros do PPdeG o único edil do BNG. De novo candidato do PSdeG nas municipais de 1995, logrou recuperar a alcaldía grazas a que desta vez si acadou o apoio do BNG, pero en setembro dese mesmo ano viuse obrigado presentar a súa renuncia á alcaldía logo de ser inhabilitado.

Tras isto abandonou a política durante uns anos, pero tras cumprir a inhabilitación en 2002 volveu presentarse como independente na candidatura do CDI (unha forza que conseguiu bastante apoio na bisbarra da Costa da Morte) nas municipais de 2003, e foi o único concelleiro elixido por esa formación. En 2007 abandonou a política para dedicarse á empresa.

|  |  |  |
| --- | --- | --- |
| Predecesor:**Antonio Barros Valiña** |  **Alcalde de Muxía** 1979 - 1991 | Sucesor:**Xoán Bautista Pose Paz** |
| Predecesor:**Xoán Bautista Pose Paz** |  **Alcalde de Muxía** 1995 | Sucesor:**Alberto Blanco Rodríguez** |

Vida persoal
------------

Casou dúas veces, a primeira na década dos sesenta con Matilde Varela, a mestra que lle dera clase, e a segunda en 2006 con Pilar Lago Mato. Tivo un fillo (empresario) e dúas fillas (entre elas Mercé Barrientos).

En 2008 sufriu un ictus.

Obra
----

* *Fontes rumorosas do concello de Muxía* (2020), sobre as fontes e lavadoiros de Muxía, escrito a canda a súa filla Mercé Barrientos.

Notas
-----

1. 1 2  "Fallece Matilde Varela, que fue maestra muchos años en Muxía". *La Voz de Galicia* (en castelán). 2021-06-12. Consultado o 2021-06-14.
2. 1 2 3 4 5  Rodríguez, Melissa (2020-11-05). "Jesús María Barrientos, de Muxía: «Con tan só seis anos fun traballar para a casa dun labrador moi duro»". *La Voz de Galicia* (en castelán). Consultado o 2021-06-14.
3. ↑  "Boda «política» en Muxía". *La Voz de Galicia* (en castelán). 2006-10-28. Consultado o 2021-06-14.
4. ↑  "Un devoto sufraga la desinfección del simbólico santuario de A Barca". *La Voz de Galicia* (en castelán). 2020-05-16. Consultado o 2021-06-14.
5. ↑  "Jesús María e Mercé Barrientos presentan «Fontes rumorosas do Concello de Muxía»". *La Voz de Galicia* (en castelán). 2020-08-14. Consultado o 2021-06-14.

Véxase tamén
------------

### Outros artigos

* Eleccións municipais en Muxía

### Ligazóns externas

* Noticia en *La Voz de Galicia*
* Entrevista en *La Voz de Galicia*